Кебра

Куратов () – Коми Республикаын Сыктыв районысь Куратов сикт овмӧдчӧминса шӧрсикт. Медваж коми сиктъяс пиысь. Сиктлӧн шӧриныс, Погостыс, пукалӧ Буб юлӧн веськыд бокын, а мукӧд грездыс — Буб юлӧн ӧтар-мӧдарас.

 Ним артмӧм 

 Фольклор 
Сиктсаӧс нимтылӧмаӧсь «Кебраса кӧвъя гачьяс».

 География 
Пукалӧ Буб юлӧн веськыд бокын, Визин юрсиктсянь 32 км сайын.
 История 
 1586 — медводдзаысь казьтыштӧма писцӧвӧй небӧгын: «Кибра» погостын вӧлӧма 4 овмӧс, кӧні олісны вичкоын служитысьяс. Погостын вӧлі «Преображения Спасова» пу вичко. Погост гӧгӧр вӧлі уна грезд: «Велпон», «Сурма» (да кык выставка), «Ношуй» («Дандор»), «Мом», «Руч», «Гощур», «Сенега», «Упан», «Микайдырь», «Раквадска», «Шарыб», «Другая Шарыб», «Раска» (и выставка), «Раща», «Ейтула»; кык пӧчинӧк — «Волим», «Ивана Никитина», «займище Дарьинское». Наын артавсис 51 овмӧс, нӧшта 4 керка вӧлі куш. Пасйӧма олысьяслысь овъяссӧ да прӧзвишӧяссӧ; унджыкыслысь овсӧ абу индӧма.
 Кибер вӧлӧсьтӧ вӧлі сідзжӧ пырӧ Чукаыб грезд. Погостсянь неылын, Буб ю вылын, вӧлі Котек ёнмӧдӧм кар, кодӧс вӧлі кыпӧдӧма кӧнкӧ XV нэмлӧн мӧд джынсянь — XVI нэмлӧн медводдза джынйӧдз. Карас вӧлі дзебсьывлӧны матысса грездъясысь олысьясыс вӧрӧглӧн уськӧдчигъясӧн; тані жӧ видзисны оружйӧ. XVI нэм помын эновтӧм кар киссис ковтӧмлун вӧснаыс.  
 1646 — погостын вӧлӧма 2 вичко (содтӧд кыпӧдӧмаӧсь «во имя Рождества Иоанна Предтечи вичко»), 5 овмӧс. Матысса 16 грездын вӧлӧма 73 олан овмӧс. 
 1678 — «Кибр» погостын 1 вичко («Всемилостивого Спаса»). Некымын грезд удитіс ӧтувтчыны погосткӧд. Тані вӧлі 5 вичко овмӧс да 16 кресьтяна овмӧс. Пасйӧма олысьяслысь овъяссӧ. 
 Орчча «Руч», «Улпон», «Раквицкая», «Шарыб», «Ягиб», «Раска», «Роща» да «Ентыла» (мукӧдыс кушмисны либӧ ӧтувтчисны) грездъясын, «Митька Егосов» (артмӧма 1666 воын) да «Савинскӧй» починокъясын (артмӧма 1668 воын) вӧлӧма 63 олан овмӧс; индӧма выль овъяс. Кибер вӧлӧсьтысь некымын морт мунісны Сибырӧ (Е.Г. Гилев, Ф.С. Котов да мукӧд) да Вяткаӧ.
 1707—1719 — чужисны «Носяр» («Носьюр») да «Разская» («Малая Раска») грездъяс, 1747—1784 — «Горей» грезд.
 1784 — Кибра сиктын 4 овмӧсын олӧ 29 морт, орчча 11 грездын — нӧшта 193 овмӧс, 1134 морт.
 1859 — «Кибра» («Повоз») грездын 17 овмӧсын олӧ 12 морт. Тані жӧ сулалӧ вичко да сиктса расправа. Орччӧн вӧлі татшӧм грездъяс: «Ентальская» («Ентыла» либӧ «Зиомтыла», коді артмӧма куим грездысь: «Куратчина», «Чой-Йыл» и «Ичет-Зиом-Тыла»), «Носъюр» («Гобовчи», «Сорма», «Костин», «Волим», «Горей»), «Роща», «Малая», «Гарья», «Раски», «Кардыр» (артмӧ куим грездысь: «Карта-Сик», «Семеновичи», «Ждановчи»), «Раквинская», «Щерыбская», «Ягыб», «Раска», «Большая» («Рас-Чой»), «Митигасьевская» («Мом», «Слобода», «Руч», «Улич-Пом», «Пон-Йыл»), «Урнышевская» («Верхний Конец»). Тайӧ грездъясас вӧлі ношта 306 овмӧс.
 1863 — Кибраын воссис вичкобердса школа. «Начальное образование в Вологодской губернии» небӧгын индӧма школа воссян мӧд кад — 1882 во. 1894—1895 воясӧ босьтчисны кыпӧдны школалы кирпичысь выль керка.
 1916 — «Спасский» погостын 42 овмӧсын олӧ 190 морт. Вӧлӧсьт улӧ вӧлі пырӧны татшӧм грезд-починокъяс: «Нюл», «Прокопьевское», «Дзюзово», «Большой Руч», «Малый Руч», «Шерпон», «Слобода», «Шучи», «Пон», «Кыкашорское», «Хваловцы», «Утка-видзь», «Савковцы», «Шорил», «Иб-пон», «Раевсик», «Гарское», «Тыдор» да мукӧд. Тайӧ грездъясас 587 овмӧсын олӧ 3218 морт.
 1918 — казьтыштӧма сідзжӧ татшӧм грездъяс: «Жуэд», «Мельниковцы», «Гуреевцы», «Дал».
 1926 — «Кибра» (Кебра, Погост) сиктын 57 овмӧсын олӧ 234 морт (100 мужичӧй, 134 нывбаба). Став сиктсӧветас 767 овмӧс, 3630 морт. Сикт улӧ пырӧны грездъяс: «Андреевка», «Бубдор», «Ивановская», «Семушино», «Гутгрезд», «Сизьвидзь», «Шерпон»; да починокъяс: «Попмельницадин», «Растегай», «Рытылвож», «Аньгаусти», «Ил-ю», «Высогор», «Куритчан», «Седняйтбок», «Сорд-ю-модпон», «Улляншор», «Щугром», «Ыджыдшордор».
 1930 — Кебраын («Кибра») эм бурдӧдчанін, школа, агропункт, коммуна, потребительяслӧн котыр, кредит сетан котыр, госторг агентство, госспирт лавка. Школаяс вӧліны сідзжӧ Ягыбын, Расчойын, Гутгрездын да Ыджыд Энтальын.
 1939 — сиктын тупкӧма вичко.
 1940, тӧвшӧр тӧлысь 19 лун — коми литературалы подув пуктысь Иван Куратовалысь 100 вося юбилей пасйигӧн сикт ним вежӧма, «Кебра» пыдди кутіс гижны «Куратов» (рочӧн: Куратово).
 1956 — унджык починокыс кушмис да бырис. Сэк жӧ чужисны «Лемпуашор» починок, «Якимтуй» грезд.
 1960-ӧд — «Гуреевка» грезд вӧлі ӧтувтӧма Мельниковчи грездкӧд.
 1965, кӧч тӧлысь 30 лун — тупкӧма да списокъясысь чышкӧма «Лемпуашор» починок, Дзюзов да Тыдор грездъяс.
 1966, рака тӧлысь 30 лун — Габовчи да Гориновчи грездъяс ӧтувтчисны Кебра сиктӧд.
 1966-1967 — тупкӧма да списокъясысь чышкӧма Высогор да Кыкашор грездъяс.
 1970 — Кебраын олӧ 580 морт, а Кебра сиктсӧветас ставнас — 2847 морт.
 1974, ӧшым тӧлысь 20 лун — «Медводдза Мом» пырис Слӧбӧда пытшкӧ. Регыд мысти тайӧ жӧ грездыскӧд вӧлі ӧтувтӧма Ичӧт Руч да Шорпом.
 1976, косму тӧлысь 22 лун — Ыджыд Руч грезд пыртӧма Уличпом грезд пытшкӧ.
 1974-1976 — тупкӧма да списокъясысь чышкӧма Горей да Ичӧт Энталь грездъяс.
 1978, рака тӧлысь 28 лун — Слӧбӧда пытшкӧ пырис Гутгрезд; тупкӧма да списокъясысь чышкӧма Якимтуй.
 1970-ӧд вояс шӧр — Мӧммельничадор грезд пырис Мӧм грездӧ, а Сёрд — Шорйыв грездӧ.
 1987 — тупкӧма да списокъясысь чышкӧма Дав.
 1989 — Кебраын олӧ 423 морт (203 мужичӧй, 220 нывбаба), а Кебра сиктсӧветас ставнас — 1769 морт.
 1992 — Сиктын олӧ 456 морт, Кебра сиктсӧветас — 1790 морт.
 2000 — Кебраын 156 овмӧс, олӧ 474 морт, сикт администрация улын (25 грездын да ӧти сиктын) — 1540 морт.

 Олысь лыд 
 Олысь лыд 1916 1926 1970 1989 1992 2000 2002 2007 190 234 580 423 456 474  322

 Медводдза овъяс  
 1586 — Килменев, Шаньгин, Носко, Ганев (Гонев), Щибан, Кисель, Роптунов.
 1678 — Горбов, Хлистунов, Лобанов, Бренев, Зебаров, Костромин, Югов, Елохин, Шукчимов, Попов, Корчуков.
 1668 — Чикарин, Бутаков, Петухов, Соловьёв, Коковкин, Тухрин, Габов, Беляев, Акьянов, Егосов, Горюнов, Кинев, Еркин, Пелмегов, Кулаков, Кузнецов, Гонев, Момотов, Новосёлов, Старцев, Пономарёв, Комаров, Шарин, Малюшев, Сидоров, Дядюрин, Котов, Куликов, Куратов, Чуртошев, Гилев, Суханов, Тоинов, Мулицын, Шомосов, Ляпкосов, Пунегов, Кучев, Князев.

 Культура 
 Велӧдӧм 
 Кебраса школа

 Тӧдчана йӧз 
 Куратов Иван Алексеевич (1839–1875) — коми гижысь коми литературалы подув пуктысь, кыв туялысь, вуджӧдчысь.
 Куратова Нина Никитична (1930) — коми гижысь, Коми Республика нимйӧза гижысь (2001).

 Тӧдчана эмторъяс 
 Иван Куратовалы сиӧм быдвося «Поэзия гаж».
 Иван Куратовалы паметник (сувтӧдӧма 1979 воын).
 «Закар ордын» музей.

 Ӧтуввез  
 Ӧшмӧсъяс 
 Атлас Республики Коми. — Москва, 2000.
 Жеребцов И.Л. Где ты живешь: Населенные пункты Республики Коми. Историко-демографический справочник. — Сыктывкар, 2000.
 История Коми с древнейших времен до конца XX века: В 2-х т. / Под общей редакцией А.Ф. Сметанина. — Сыктывкар, 2004.
 Республика Коми: Административно-территориальное деление на 1 августа 1992 г. Издание пятое. — Сыктывкар, 1992.
 Республика Коми: Энциклопедия. — Сыктывкар, 1997—2000. — Т. 1—3.

 Ыстӧдъяс 

Категория:Коми Республикалӧн сиктъяс
Категория:Коми сикт-грезд
Категория:Куратов сикт овмӧдчӧмин